Bergans of Norway

Bergans of Norway er en norsk leverandør av turklær og turutstyr, med røtter tilbake til 1908. Foruten hovedkontoret i Norge har selskapet avdelinger i Sverige og Tyskland.

I mange tiår var Bergans mest kjent for «Bergans meis», en ryggsekk med bæreramme av metall, oppfunnet av Ole F. Bergan. Ryggsekken fra Bergans ble raskt populær blant både jegere, turgåere og eventyrere som Roald Amundsen m.fl.

I dag består utvalget av turklær til ulike værforhold og aktiviteter, og turutstyr som ryggsekker, telt, soveposer, kanoer etc.  

Historien

 Oppfinnelsen 
Ole F. Bergan (1876–1956) fra Våle i Vestfold fant opp ryggsekken med metallmeis i 1908. Det var under en jakttur på Skrimfjellet at ideen ble unnfanget. Han bøyde en briskekvist og formet den etter ryggen for å gi skikkelig passform. I ettertid videreutviklet han meisen og skiftet brisken med lette stålrør og remmer.  

Bergan fikk patent på ryggsekkmeisen den 18. desember 1909 (patent nr. 20547) .  

 Et norsk industrieventyr 
Ole F. Bergan reiste selv til sportsforretninger i Kristiania for å selge inn ryggsekken, men ble møtt med skepsis. William Schmidt på Karl Johan kjøpte to ryggsekker, på den betingelse at han fikk selge dem som engelske ryggsekker, da alt som var engelsk var populært på den tiden. Etter hvert solgte Schmidt flere og flere av dem, og Ole F. Bergan våget seg til å stemple ryggsekkene med «Bergans meis og rygsæk» . 

I mai 1910 skrev Dagbladet om "En ny slags rypesæk" . Ryggsekken mottok statsmedalje ved den internasjonale jaktutstillingen i Wien i 1910 . 

Christiania-grossereren Sverre Young så potensialet i Bergans oppfinnelse, og fikk agentur på ryggsekkene . I februar 1911 kjøpte Young patentet for  norske kroner, og opprettet selskapet Bergans meis og rypesæk . Sverre Young var selv en aktiv produktutvikler og forsøkte blant annet å løse bæreproblemet som oppstår i interaksjon mellom skuldre og hofte i menneskelig gange (human gait). Sverre Young engasjerte senere en egen produktutvikler, sannsynligvis som verdens første i ryggsekkbransjen. 

Polfarere som Roald Amundsen i 1911-1912 og senere Lincoln Ellsworth, samt General Bruce fra Mount Everest ekspedisjonen, benyttet Bergans ryggsekker .  

I 1913 gjorde Bergans meis og rygsæk en avtale med det norske Forsvaret om innkjøp av Bergans ryggsekker .

Under Jubilæumsutstillingen i Kristiania i 1914 mottok Bergans gullmedalje i kategorien «Idræt» . 

Bergans meis var patentert i 22 land og ryggsekkene ble eksportert til mange land i verden. På midten av 1920-årene gikk patentet ut, og med det den viktigste beskyttelsen.

I 1930 byttet selskapet navn til Bergans meis og ryggsekk .

Da Sverre Young døde i 1958 overtok svigersønnen Anatole Savabini , som tok selskapet inn i Young-Savabini-gruppen.

I desember 1982 ble Bergans kjøpt av Baumann & Dahl A/S , søsterselskap av Toyota-importøren F. E. Dahl & Co. Hovedkontor og salg ble flyttet fra Oslo til Drammen. 

I november 1985 overtok Sigurd Rinde, Pål Paulsen og Lars Høye aksjemajoriteten og stiftet selskapet Bergans AS . De hadde visjoner for Bergans, men etter brannen i fabrikklokalene i 1986, samt en feilsatsing på en kleskolleksjon, ble det vanskelig å sikre en lønnsom drift og selskapet gikk konkurs. 

Fire tidligere ansatte gikk sammen om å kjøpe konkursboet, og stiftet Bergans Sport AS i juli 1987 . Eierne var Sølvi Nilsen, Svein Kvisle, Ragnar Jensen og Steinar Hals.

I januar 1991 overtok Bergans Fritid AS , stiftet av direktør Ragnar jensen, investor Torstein Søland, og ansatt Sølvi Nilsen .

I 1996 ble hovedkontoret flyttet til Hokksund og i 2020 til Asker .

I 2021 kjøpte Sport Holding AS 100 % av aksjene i Bergans Fritid AS, og Bergans of Norway ble en del av landets største sports- og friluftsaktør . 

 Produksjonslokaler 
Produksjonen foregikk fra starten i Ole F. Bergans verksted i Tønsberg, men ble flyttet til Kirkegata 17 i Kvadraturen i Oslo i 1911 , og så til Øvre Slottsgate 7 i april 1916 . Her er det i dag fortsatt mulig å se Bergans-logoen på hjørnevinduet i 3. etasje. I desember 1968 søkte Bergans seg ut av Oslo, og opprettet midlertidig syproduksjon på den tidligere husstellskolen på Gardvik i Nord-Odal. Dette pågikk her mens ny fabrikk på Sand i Nord-Odal var under bygging. Den nye fabrikken ble åpnet i februar 1970 . Fra 1990-tallet har Bergans of Norway hatt all sin produksjon i flere land i Asia . 

 Brannen 
I 1986 brant fabrikken ned til grunnen. Varer og halvfabrikata for 20 millioner norske kroner gikk tapt, i tillegg til mønstre til all produksjon. Bergans måtte kjøpe tilbake produkter, sprette dem opp og tegne av de tapte mønstrene. Hele varelageret for sesongen 1986 og 1987 brant opp. Bergans var i prinsippet borte fra markedet. Fabrikken ble bygget opp igjen, og et år senere flyttet Bergans inn i en ny moderne tekstilfabrikk. Bergans klarte ikke å få igang en lønnsom drift, og fabrikken i Nord-Odal med sine 100 ansatte, ble nedlagt i 1990.

 Produkthistorie 

 Ryggsekker 
Fra oppfinnelsen i 1908 og frem til 1920 hadde Bergans utviklet et variert utvalg av ryggsekker, i ulike størrelser, for menn, kvinner og speidere.   

De første ryggsekkene som kom på markedet i 1910 ble laget i skinn, men materialet ble raskt byttet ut med kraftig bomullsduk med lærkanter og -remmer. 

Bergans meis var konstruert for bæring av ulike typer gods. Man kunne sette på tilleggsutstyr for å bære tunge kasser, instrumenter, militært utstyr eller oksygentanker. Både det norske forsvar og ekspedisjoner benyttet sanitetsmeiser, for transport av syke eller sårede. På 1930-tallet kom også bæremeisen for barn.  

Bergans meis med den pæreformede sekken var populær og uforandret i mange tiår, men i 1949 lanserte Bergans en variant hvor meisen og sekken var bredere øverst, slik at man pakket mer i høyden og dermed fikk den største tyngden nærmere ryggen. Dette gjorde sekken mer ergonomisk riktig.  

I 1969 kom pakkrammesekken, som var egnet til ekspedisjon og klatring. Sekkene kunne brukes med eller uten meis. Sekkene til Bergans ble nå produsert i nylonstoff i flere farger, noe som preget Bergans gjennom 1970-tallet. 

I 1983 ble det laget skolesekker med justerbare rammer, slik at barnet kunne vokse med sekken. 

I 1997 lanserte Bergans skolesekker med de samme ergonomiske fordeler og funksjoner som ryggsekker for voksne. 

1998 Bergans utviklet et helt nytt og patentert bæresystem som fikk navnet «QSS» (Quattro Stability System). Det hadde støtdempere med en mer aktiv overføring av vekt fra hele sekken til hoftebeltet. 

2012 Bergans patenterte og lanserte det fleksible SPINE-systemet, en sekkeramme som følger kroppens bevegelser og gir god komfort.  

2023 Bergans lanserte Y MountainLine, en avansert sekk for fjelleventyr, med Safeback SBX snøskredutstyr . 

 Turbekledning 
I 1967 kom Bergans med sin røde «ekstremanorakk» med ulvepels på kragen. Den ble lansert etter ulykkespåsken, der 17 mennesker mistet livet pga. uvær . På 1980-tallet ble det lansert en mindre kolleksjon av turklær, men først på midten av 1990-tallet ble teknisk bekledning en stor del av Bergans sitt virke, i tillegg til ryggsekkene . 

 Andre produkter 
På 1930-tallet startet Bergans med produksjon av telt, kniver og skibindinger. På 1960-tallet ble utvalget utvidet med soveposer, campingutstyr og redningsvester . 

1970-tallet ble en tid for eksperimentering med nye typer friluftsprodukter. Bergans startet produksjon av Ally-kanoen og lanserte skibindingen «Symmetric», designet av Sven Ivar Dysthe . Bindingen kunne åpnes med staven og hadde for første gang ingen forskjell på høyre og venstre ski. Så kom «Fishot», en fiskesprettert, der man skjøt ut fluen istedet for å kaste med stang. Bergans hadde også i en kort periode skiproduksjon, etter å ha kjøpt Engerdal skifabrikk (Eggen ski) . 

 71° nord 
I 2001 gikk Bergans of Norway inn som sponsor for 71° nord.

 Priser og utmerkelser 
Den internasjonale jaktutstillingen i Wien i 1910: statsmedalje . 

Jubilæumsutstillingen i Kristiania 1914: Gullmedalje i kategorien «Idræt» for Bergans udm. patent rygsæk . 

Den internasjonale utstilling i Grenoble 1925: Gullmedalje med diplom . 

Merket for god design i 2009 for teltet «Wiglo» .

ISPO Award 2020: Vinner innen bærekraft, for ryggsekken bergans.future.labs 05.A. fra Collection of Tomorrow, utviklet med prinsipper fra sirkulærøkonomien . 

Clio Award 2020, bronse tildelt for kampanjen "Collection of Tomorrow," som satte søkelys på innovasjon innen bærekraftig mote . 

Scandinavian Outdoor Award 2021: Vinner innen bærekraft, for bergans.future.labs 05.B Anorak, laget av det 100 % resirkulerbare materialet Spinnova . 

ISPO Award 2022, vunnet for Y MountainLine Wooltech Midlayer - Jakken setter en ny standard for lett, teknisk mellomlag, både når det gjelder ytelse og holdbarhet . 

Årets sirkulære bedrift, Den store sirkulærkonferansen, i 2022. Juryen berømmer Bergans’ satsning på sirkulære forretningsmodeller, samt at Bergans engasjerer seg i samfunnsdebatten . 

 Referanser 

 Eksterne lenker 



Kategori:Norske sportsutstyrprodusenter
Kategori:Næringsliv i Asker
Kategori:Etableringer i 1908
Kategori:1908 i Norge